น่าแปลกใจที่ข้าวมันไก่ร้านนี้ไม่อยู่ในลิสต์ร้านข้าวมันไก่อร่อยในกทม.เลยไม่ว่าจะเว็บไหนๆ ทั้งๆที่มันอร่อยมาก เป็นข้าวมันไก่ที่มีครบทุกอย่างที่ข้าวมันไก่ควรจะมี ได้แก่
1. ไก่ชิ้นใหญ่ เนื้อนุ่ม
2. ข้าวเรียงเม็ดสวย ไม่แฉะ ไม่แข็งกระด้าง
3. น้ำจิ้มรสเด็ด
4. น้ำซุปอร่อย

ร้านอยู่แถวตลาดเทเวศน์ ฝั่งแบงค์ชาติ/ไปรษณีย์ อยู่ใกล้หัวมุมติดคลองผดุงกรุงเกษมครับ ลงรถเมล์ฝั่งตลาดเทเวศน์แล้วต้ามสะพานไป หรือจะข้ามไปก่อนแล้วเดินย้อนกลับมาก็ได้ครับ ไม่แนะนำให้เอารถไปนอกจากมีเพื่อนเตรียมวิ่งลงไปซื้อใส่ห่อกลับ ร้านนี้เปิดตั้งแต่สายๆ แล้วจะหมดเร็วมากประมาณบ่ายโมงให้ไม่เกินบ่ายสองก็หมดแล้ว คนในพื้นที่มากินและซื้อกลับตลอดไม่ขาดสาย ถ้าอยากได้กินแบบชัวร์ๆให้มาก่อนเที่ยง ถ้าไม่อยากรอคิวยาวมาซัก 11 โมงกำลังดี

ไก่ที่นี่ตัวใหญ่มาก สังเกตที่แขวนหน้าร้าน ตัวใหญ่กว่าที่อยู่ในตู้ไก่ย่างห้าดาว และเนื้อนุ่มมาก อยากได้ส่วนไหนสั่งได้ จะเอาเนื้อน่อง อก สะโพก เอาหนัง/ไม่เอาหนัง/เอาแต่หนัง สั่งได้หมด สับไก่ชิ้นใหญ่ๆให้เลยไม่มีการตบให้แบนครับ มีข้าวมันไก่ทอด ข้าวเนื้ออบ/หมูอบด้วย แต่มีไม่มากและไม่ค่อยมีใครสั่ง ถ้ามาร้านนี้ต้องกินข้าวมันไก่ 

น้ำซุปเป็ดตุ๋นมะนาวดองที่นี่แปลกดี มีรสเปรี้ยวหน่อยๆแต่เข้ากับข้าวมันไก่ที่นี่ได้ดีอย่างไม่น่าเชื่อ หรือใครจะลองสั่งซุปมาเป็นโถก็ได้ มีมะระซี่โครงหมูกับขาไก่ตุ๋นยาจีนด้วย อ่อ น้ำซุปที่นี่ไม่ฟรีนะครับ ทั้งทานที่ร้านและซื้อกลับ สั่งข้าวมันไก่แล้วต้องสั่งน้ำซุปด้วยไม่งั้นเค้าไม่เอามาเสิร์ฟ

น้ำจิ้มร้านนี้ก็สูตรเด็ด หมักในไหแบบดั้งเดิม ทานกับข้าวมันไก่อร่อยมาก น้ำจิ้มฟรีครับ เติมได้ แหะๆ "^^

สรุป - ถ้าใครคิดว่าข้าวมันไก่ร้านอื่นอร่อยสุดแล้วยังไม่เคยทานร้านนี้แนะนำว่าต้องมาลองสักครั้งครับ

**ร้านนี้ไม่เหมาะสำหรับ (ไม่เหมาะนะครับ)
- คนที่ชอบทานข้าวแฉะๆ
- คนที่ชอบน้ำซุปแบบธรรมดา
- คนที่ชอบทานไก่ทอดมากกว่าไก่ต้ม